अम्माँ बहुत श्रद्धा से नागाकृतियों को हल्दी का टीका लगाती, चंपा के फूल चढ़ाती, आटे से बना दिया जलाकर आरती उतारती, धूप सुगंधी देती और घी-गुड़ और कच्चे दूध का भोग लगातीं और कहती जाती कृपा रखियो नागबाबा, मेरे परिवार की सदा रक्षा करियो। उसके बाद वे कथा कहती थी, जिसमें धर्म-कर्म करने वाली एक पतिव्रता नि:संतान स्त्री के हाथ में फफोला हो जाता है और उसमें से साँप का बच्चा निकलता है, वह उसे देखकर डर जाती है; लेकिन अपना पुत्र मानकर उसकी सेवा करती है और उसे बड़ा करती है, धीरे -धीरे वह पुत्र बड़ा होता है। वह रोज़ सुबह होते ही मनुष्य वेश में आ जाता था; लेकिन रात को अपनी केंचुली में प्रवेश कर पुन: नाग बन जाता था। उसने अपनी माता से वचन लिया था कि वह कभी उसका यह रहस्य किसी को नहीं बताएगी, बहुत समय बाद माता का मोह बढ़ता जाता है, वह पुत्रवधू व पोते की कामना करती है और एक दिन उसकी केंचुली जला देती है, पुत्र नाराज़ होता है, उसे छोड़कर जाने लगता है; लेकिन वह अपनी ममता का वास्ता देकर उसे रोक लेती है और वह सदैव के लिए उसके पास पुत्र रूप में रह जाता है।